《续感兴二十五首 其二十》
宋代·方一夔

老氏啬而生，并力攻一境。深入黑暗中，杳杳无光景。

佛氏定而死，百动不离静。了了谁在眼，莫掇水中影。

终然归空无，用处各驰骋。纷纷堕此中，未悟此二柄。

漂流馀千年，谁能折锋颖。邈哉我前修，忠信得要领。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。